Predkladacia  správa

Návrh zákona, ktorým sa mení a dopĺňa zákon č. 215/2002 Z. z. o elektronickom podpise a o zmene a doplnení niektorých zákonov v znení zákona č. 679/2004 Z. z.  a zákona č. 25/2006 Z. z. (ďalej len „zákon o elektronickom podpise“) predkladám v súlade s Plánom legislatívnych úloh vlády SR na rok 2006. 

Spolugestorom predloženia materiálu do vlády SR je Národný bezpečnostný úrad SR (ďalej len „NBÚ“), ktorý bol iniciátorom novelizácie zákona o elektronickom podpise a ktorému kompetencie v tejto oblasti vyplývajú priamo zo zákona č. 215/2002 Z. z. o elektronickom podpise, ako aj zo zákona č. 575/2001 Z. z. o organizácii činnosti vlády a organizácii ústrednej štátnej správy. 

 Pôvodným termínom predloženia materiálu na rokovanie vlády SR v súlade s Plánom legislatívnych úloh vlády SR na rok 2005 bol október 2005. Ministerstvo hospodárstva SR listom č. 2119/2005-001 z  23. septembra 2005 požiadalo podpredsedu vlády a ministra spravodlivosti SR p. Daniela Lipšica o odklad termínu, a to do 31. decembra 2005. Podpredseda vlády a minister spravodlivosti listom č. 50703/2005-MS nový termín predloženia materiálu schválil a posunul ho na marec 2006.  

Návrh zákona bol dňa 14. 2. 2006 prerokovaný na zasadnutí Legislatívnej rady vlády SR, ktorá vzhľadom na rozsiahlosť novely prerušila rokovanie o tomto návrhu a odporučila vypracovať úplné znenie návrhu zákona (t. j. úplné znenie doterajšieho zákona, v ktorom budú zapracované všetky body novely) a opätovne ho predložiť na rokovanie Legislatívnej rady vlády SR dňa 20. 2. 2006. Toto rozhodnutie Legislatívnej rady vlády SR je však vzhľadom na lehotu NR SR nerealizovateľné (lehota určená na predloženie zákonov, tak aby boli prerokované ešte v tomto volebnom období, t. j. do 24. 2. 2006). Dôvodom je, že k zákonu je v súčasnosti platných 6 vykonávacích právnych prepisov, ktoré by zrušením doteraz platného zákona museli byť zrušené a ich nahradenie novými vyhláškami je v primeranej lehote nemožné, nakoľko ide o technické právne prepisy, pre ktoré je v zmysle Smernice Európskeho parlamentu a Rady 98/34/ES určená povinnosť ich predloženia na vnútro-komunitárne pripomienkové konanie najmenej na tri mesiace (zároveň čl. 10a Legislatívnych pravidiel vlády SR). Vychádzajúc z tohto skutkového a právneho stavu je schválenie nového zákona vo  vláde SR pri absencii vykonávacích právnych predpisov nereálne. 

Predkladateľ na základe poznatkov o tom, že východisková Smernica Európskeho parlamentu a Rady 1999/93/ES z 13.decembra 1999 o rámci spoločenstva pre elektronické podpisy je z odborného hľadiska zastaralá a z toho dôvodu prebieha v súčasnosti jej výrazná novelizácia (resp. príprava nového predpisu pre oblasť elektronického podpisu v krajinách ES)  sa rozhodol predložiť na rokovanie Legislatívnej rady vlády SR „malú“ novelu zákona o elektronickom podpise, ktorá je extraktom materiálu č. 195/2006-1000 prerokovaného na zasadnutí LRV SR dňa 14.2.2006 a  rieši problémové oblasti, ktoré sú vzhľadom na rozšírenie používania elektronického podpisu a vzhľadom na plánované rozšírenie niektorých elektronických agend orgánov verejnej moci  a ich spustenie do ostrej prevádzky (ako napr. Obchodný register, elektronické verejné obstarávanie, Register trestov,  elektronické colné a daňové konania, atď.) kľúčové a existenčné. Tento upravený návrh zabezpečuje najnutnejšie a nevyhnutné úlohy vyplývajúce z aplikácie zákona v praxi. Ide najmä o vydávanie kvalifikovaných certifikátov úradom pre vybrané rezorty štátnej správy, upustenie od obligatórneho používania zaručeného elektronického podpisu pre orgány verejnej moci a tým umožnenie plošného rozšírenia elektronického podpisu vo verejnej sfére, ďalej o vypustenie  § 1 ods. 2, ktoré bránilo Slovenskej informačnej službe a Vojenskému obrannému spravodajstvu používať v ich činnosti elektronický podpis, čo bolo v rozpore so zahraničím. Upravený návrh zároveň aproximuje kľúčové časti Smernice 1999/93/ES o rámci spoločenstva pre elektronické podpisy (medzinárodné aspekty – uznávanie zahraničných certifikátov), ktorých iba čiastočná kompatibilita bola konštatovaná pri prijímaní zákona č. 215/2002 Z. z. o elektronickom podpise, a ktorá taktiež zohľadňuje a preberá normy a štandardy Európskeho spoločenstva vydaných na základe Smernice  1999/93/EC.

Návrh zákona, ktorým sa mení a dopĺňa zákon o elektronickom podpise a o zmene a doplnení niektorých zákonov  uvádza do právneho poriadku Slovenskej republiky v súlade so smernicou niektoré nové pojmy a  inštitúty nevyhnutné k plnohodnotnému využívaniu elektronického podpisu v praxi a uľahčuje medzinárodné vzájomné uznávanie certifikátov pre elektronické podpisy. 
 
Prijatie novely zákona o elektronickom podpise nezakladá nároky na štátny rozpočet, rozpočet obcí alebo rozpočty vyšších územných celkov a nemá environmentálny vplyv, ani vplyv na zamestnanosť a podnikateľské prostredie. 
                      
Návrh zákona je v súlade s Ústavou Slovenskej republiky, zákonmi Slovenskej republiky, ako aj medzinárodnými zmluvami a inými medzinárodnými dokumentmi, ktorými je  Slovenská republika viazaná.